JKN ดีด 5% ลุ้นธุรกิจ “มิสยูนิเวิร์ส” ดันรายได้ปีนี้อีก 1 พันล้าน
JKN ดีด 5% ลุ้นธุรกิจ “มิสยูนิเวิร์ส” ดันรายได้ปีนี้เพิ่มอีก 1 พันล้านบาท พร้อมโบรกปรับคาดการณ์รายได้ปี 65 อยู่ที่ 2,113 ล้านบาท และกำไร 201 ล้านบาท ปรับคำแนะนำเป็น “ซื้อ”
JKN ดีด 5% ลุ้นธุรกิจ “มิสยูนิเวิร์ส” ดันรายได้ปีนี้เพิ่มอีก 1 พันล้านบาท พร้อมโบรกปรับคาดการณ์รายได้ปี 65 อยู่ที่ 2,113 ล้านบาท และกำไร 201 ล้านบาท ปรับคำแนะนำเป็น “ซื้อ”
5 ม.ค. 2566

ผู้สื่อข่าวรายงานว่า วันนี้ (5 ม.ค. 66) ราคาหุ้น บริษัท เจเคเอ็น โกลบอล กรุ๊ป จำกัด (มหาชน) หรือ JKN ณ เวลา 11:23 น. อยู่ที่ระดับ 4.34 บาท บวกไป 0.26 บาท หรือขึ้นไป 6.37% สูงสุดที่ระดับ 4.34 บาท ต่ำสุดที่ระดับ 4.10 บาท ด้วยมูลค่าการซื้อขาย 115.64 ล้านบาท

บริษัท หลักทรัพย์ฟิลลิป (ประเทศไทย) จำกัด (มหาชน) ระบุในบทวิเคราะห์วันนี้ (5 ม.ค.66) ว่า ทิศทางผลประกอบการไตรมาส 4/65 ของ JKN คาดจะพลิกเป็นกำไรจากปีก่อนขาดทุน จากรายได้ขายลิขสิทธิ์ที่เพิ่มขึ้น แต่จะลดลงจากไตรมาสก่อนจากเงินบาทแข็งค่า ทำให้มีขาดทุนอัตราแลกเปลี่ยน อีกทั้งมีการปรับคาดการณ์รายได้ปี 65 อยู่ที่ 2,113 ล้านบาท และกำไรปี 65 อยู่ที่ 201 ล้านบาท
ส่วนในปี 2566 จะรับรู้การถือ Miss Universe (MUO) เต็มปี และเป็นปีพิเศษที่มีจัดการประกวด 2 ครั้ง เบื้องต้นคาดรายได้จาก MUO ที่ 1,000 ล้านบาท อีกทั้งรายได้ขายลิขสิทธิ์ปี 2565 ดีกว่าคาดปรับรายได้เป็น 3,262 ล้านบาท โต 54.4% และกำไรคาดที่ 263 ล้านบาท เพิ่มขึ้น 30.9% โดยยังไม่รวมการนาแบรนด์ “Miss Universe” ไปจัดหารายได้จากการผลิตสินค้าและให้สิทธิ์ใช้แบรนด์ไปยังธุรกิจอื่น แต่ JKN มีการออกหุ้นกู้แปลงสภาพชุดที่ 2 และเริ่มมีการใช้สิทธิแปลงเข้ามาบ้างแล้วเพื่อเป็นการ conservative ให้มีการใช้สิทธิครึ่งหนึ่งของหุ้นเพิ่มทุนรองรับการใช้สิทธิ์แปลงสภาพบน P/E ที่ 15 เท่า ปรับราคาพื้นฐานปี 2566 ลงเป็น 5.05 บาท ราคาหุ้นปรับตัวลง ทำให้มี upside เพิ่มขึ้น ปรับคำแนะนำขึ้นเป็น “ซื้อ” จาก “ถือ”